b"\n_START_ARTICLE_\nVeritat a mitges (pel\xc2\xb7l\xc3\xadcula del 1932)\n_START_SECTION_\nArgument\n_START_PARAGRAPH_\nLa fira ambulant del coronel Munday (Robert McKenzie) passa una mala ratxa. Per a fer m\xc3\xa9s calaix, un dels empleats, el murri Jimmy Bates (Lee Tracy), fa c\xc3\xb3rrer la brama que Teresita (Lupe V\xc3\xa9lez), ballarina ex\xc3\xb2tica a la fira, \xc3\xa9s filla natural d'un dels m\xc3\xa9s respectables ciutadans de la poblaci\xc3\xb3 on ara actuen. En descobrir-se l'engany, Jimmy, Teresita i un amic han de fugir a Nova York. No tenen diners, per\xc3\xb2 s'allotgen a un hotel de luxe. Llavors, Jimmy pensa en un pla de subsist\xc3\xa8ncia, organitzant una roda de premsa en la qual presenta en societat una princesa turca fugitiva d'un harem (en realitat, Teresita) i el seu eunuc Achilles (Eugene Pallette).\n_START_SECTION_\nContext hist\xc3\xb2ric i art\xc3\xadstic\n_START_PARAGRAPH_\nVeritat a mitges \xc3\xa9s el cinqu\xc3\xa8 film sonor de Gregory La Cava: una de les millors i m\xc3\xa9s divertides com\xc3\xa8dies de Hollywood dels anys trenta del segle XX. En mans de La Cava, els actors participants es mouen espontanis i flexibles, recolzant-se en cadascuna de les seq\xc3\xbc\xc3\xa8ncies sobre di\xc3\xa0legs sobreeixits d'espurna, comicitat i enginy. Parodiant el m\xc3\xb3n de l'espectacle, les fal\xc2\xb7l\xc3\xa0cies publicit\xc3\xa0ries, la rid\xc3\xadcula divinitat dels famosos i la dubtosa moral de l'\xc3\xa8xit f\xc3\xa0cil i immediat, la s\xc3\xa0tira esdev\xc3\xa9 c\xc3\xadnica i ferotge. El funcional cineasta, tanmateix autor d'altres sensacionals com\xc3\xa8dies, demostra tindre bon estil i molts recursos: hi aplica agilitat narrativa i planificaci\xc3\xb3 nerviosa, pr\xc3\xb2pia dels millors cartoons de l'\xc3\xa8poca, animacions a les quals ell mateix va dedicar-se en els seus inicis professionals. Engrescant el disbarat, circulen per pantalla lleons, falses princeses turques, senyores grosses, eunucs desorientats i nudistes amb molta picardia (aquestes darreres encara alienes a la censura del sever Codi Hays, el qual entraria en vigor el 1934). Lee Tracy (el productor Selznick el va demandar per les nombroses abs\xc3\xa8ncies durant el rodatge) interpreta d'una manera espl\xc3\xa8ndida el paper de Jimmy Bates, un dels barruts m\xc3\xa9s simp\xc3\xa0tics de tota la com\xc3\xa8dia estatunidenca, mentre que la molt divertida Shirley Chambers fa de Gladys, la ximpleta simp\xc3\xa0tica._NEWLINE_Aquesta pel\xc2\xb7l\xc3\xadcula de La Cava (per cert, reescrita en paral\xc2\xb7lel al rodatge) s'ha de situar a la mateixa al\xc3\xa7\xc3\xa0ria que les millors com\xc3\xa8dies realitzades aquells anys per cineastes com Howard Hawks, Ernst Lubitsch, George Cukor, Frank Capra i Leo McCarey, tots ells honorables mestres del g\xc3\xa8nere. A excepci\xc3\xb3 feta d'alguns plans exteriors de l'hotel Beverly Wilshire i de l'estaci\xc3\xb3 Grand Central Terminal de Nova York, aquesta joiosa, agosarada i trepidant pel\xc2\xb7l\xc3\xadcula fou \xc3\xadntegrament rodada en estudi. El fam\xc3\xb3s m\xc3\xbasic Max Steiner, en una de les seues rares aparicions en pantalla, interpreta el director d'orquestra."